钦定古今图书集成/明伦汇编/氏族典/第529卷 > 郭门高
## 钦定古今图书集成/明伦汇编/氏族典/第529卷 > 郭门高

按《五代史郭门高传》：门高名从谦，门高其优名也，尝
有军功，故以为从马直指挥使。从谦以姓郭，拜崇韬
为叔父，而皇弟存乂又以从谦为养子。崇韬死，存乂
见囚，从谦置酒军中，愤然流涕，称此二人之冤。是时，
从马直军士王温宿卫禁中，夜谋乱，事觉被诛。庄宗
戏从谦曰：“汝党存乂，崇韬负我，又教王温反复，欲何
为乎？”从谦恐，退而激其军士曰：“上以王温故，俟破邺，
尽坑尔曹！”军士信之，皆欲为乱。李嗣源兵反向京师，
庄宗东幸汴州，而嗣源先入。庄宗至万胜，不得进而
还。居数日，庄宗复东幸氾水，谋扼关以为拒。四月丁
亥朔，朝群臣，从谦自营中露刃注矢，驰攻兴教门，与
黄甲军相射。庄宗闻乱，率诸王卫士击乱兵，杀数十
百人。乱兵从楼上射帝，帝伤重，踣于绛霄殿廊下，自
皇后、诸王、左右皆奔走，至午时帝崩。嗣源入洛，以从
谦为景州刺史，已而杀之。